CELEX: 32006R0181
Language: hu
Date: 2006-02-01 00:00:00
Title: A Bizottság 181/2006/EK rendelete ( 2006. február 1. ) az 1774/2002/EK rendeletnek a trágyától eltérő szerves trágyák és talajjavító szerek tekintetében történő végrehajtásáról és a rendelet módosításáról   (EGT vonatkozású szöveg)

2.2.2006   
            
            
               HU
            
            
               Az Európai Unió Hivatalos Lapja
            
            
               L 29/31
            
         
      A BIZOTTSÁG 181/2006/EK RENDELETE
   
   (2006. február 1.)
   az 1774/2002/EK rendeletnek a trágyától eltérő szerves trágyák és talajjavító szerek tekintetében történő végrehajtásáról és a rendelet módosításáról
   (EGT vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 20. cikke (2) bekezdésére, 22. cikke (2) bekezdésére és 32. cikke (2) bekezdésére,
   mivel:
   
               (1)
            
            
               Az 1774/2002/EK rendelet megtiltja a trágya kivételével szerves trágyák és talajjavító szerek alkalmazását legelőkön. Ez a tiltás összhangban van a jelenlegi uniós takarmányozási tilalommal, és célja megelőzni az olyan legelőkről származó esetleges fertőzést, ahol a 2. és a 3. kategóriába tartozó anyagok jelen lehetnek. Ilyen kockázatok a haszonállatok közvetlen legeltetése, a fű szilázsként való használata vagy széna használata miatt léphetnek fel. Az említett rendelet úgy rendelkezik, hogy a tiltás végrehajtását szolgáló intézkedéseket, beleértve az ellenőrző intézkedéseket, a megfelelő tudományos bizottsággal folytatott konzultációt követően kell elfogadni.
            
         
               (2)
            
            
               Különböző tudományos bizottságok számos tudományos véleményt bocsátottak ki a szerves trágyák és talajjavító szerek legelőkre való kijuttatására vonatkozóan. Ezek közé tartozik elsőként a Tudományos Operatív Bizottság 1998. szeptember 24-i és 25-i véleménye az emlősállatoktól származó szerves trágyák biztonságáról, másodikként a Toxicitási, Ökotoxicitási és Környezetvédelmi Tudományos Bizottság 2001. április 24-i véleménye a kórokozók csökkentésére irányuló szennyvíziszap-kezelések értékeléséről, harmadikként a Tudományos Operatív Bizottság 2001. május 10-i és 11-i véleménye a kérődző emlősállatoktól származó szerves trágyák biztonságáról és negyedikként az Európai Élelmiszerbiztonsági Hatóság biológiai veszélyekkel foglalkozó tudományos testületének 2004. március 3-i véleménye a szerves trágyák és talajjavító szerek legelőkön való alkalmazásának a TSE-vel kapcsolatos biztonságáról vagy biológiai kockázatáról.
            
         
               (3)
            
            
               Ezekben a tudományos véleményekben azt javasolják, hogy TSE-kórokozót nagyobb valószínűséggel tartalmazó állati szöveteket ne keverjenek bele a szarvasmarhák által hozzáférhető legelőkön használt szerves trágyákba és talajjavító szerekbe. Bizonyos egészségügyi feltételek mellett – beleértve az esetleges kockázatokat tovább csökkentő hőkezelést és a biztonságos beszerzést – más anyagok felhasználhatók a szerves trágyák és talajjavító szerek gyártása során.
            
         
               (4)
            
            
               E tudományos vélemények fényében végrehajtási szabályokat, ezek között ellenőrző intézkedéseket kell meghatározni a szerves trágyák és talajjavító szerek, valamint az emésztési maradványok és a komposzt földekre való kijuttatására vonatkozóan.
            
         
               (5)
            
            
               Az e rendeletben előírt végrehajtási intézkedések nem érintik az 1774/2002/EK rendelet alapján jelenleg alkalmazandó átmeneti intézkedéseket.
            
         
               (6)
            
            
               Az e rendeletben megállapított feltételek teljesítése mellett lehetővé kell tenni a szerves trágyák és a talajjavító szerek forgalomba hozatalát és exportját.
            
         
               (7)
            
            
               Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Tárgy és hatály
   (1)   E rendelet nem érinti az 1774/2002/EK rendelettel összhangban elfogadott átmeneti intézkedéseket.
   (2)   A tagállamok alkalmazhatnak az e rendeletben megállapítottaknál szigorúbb nemzeti szabályozást a szerves trágyák és talajjavító szerek területükön való használatára vonatkozóan, amennyiben ezek a szabályok állategészségügyi vagy közegészségügyi okokból indokoltak.
   2. cikk
   Módosítás
   Az 1774/2002/EK rendelet I. mellékletének 39. pontja helyébe a következő szöveg lép:
   
               „39.
            
            
               »legelő«: fűvel vagy más növényzettel borított, haszonállatok legeltetésére vagy takarmányozására használt terület, kivéve azt a területet, amelyre szerves trágyát és talajjavító szereket juttattak ki a 181/2006/EK bizottsági rendelettel (2) összhangban;
            
         3. cikk
   A szerves trágyákra és talajjavító szerekre vonatkozó követelmények
   A szerves trágyák és talajjavító szerek kizárólag a 2. és a 3. kategóriába tartozó anyagokból állíthatók elő.
   4. cikk
   Kórokozók elleni védekezés, csomagolás és címkézés
   A szerves trágyák és talajjavító szerek megfelelnek a melléklet I. és II. részében meghatározott, a kórokozók elleni védekezésre, a csomagolásra és címkézésre vonatkozó követelményeknek.
   5. cikk
   Szállítás
   A szerves trágyát és a talajjavító szereket a melléklet III. részében meghatározott követelményeknek megfelelően kell szállítani.
   6. cikk
   Felhasználási és különleges legeltetési korlátozások
   (1)   A melléklet IV. részében meghatározott különleges legeltetési korlátozások ott alkalmazandók, ahol szerves trágyát vagy talajjavító szereket juttattak ki a legelőre.
   (2)   Az 1774/2002/EK rendeletnek megfelelően feldolgozóüzemben állati melléktermékek feldolgozásával előállított feldolgozott termékek nem alkalmazhatók közvetlenül olyan legelőkön, amelyekhez haszonállatok hozzáférhetnek.
   7. cikk
   Nyilvántartás
   A szerves trágyával és talajjavító szerekkel kezelt és haszonállatok által hozzáférhető legelőért felelős személy legalább két évre visszamenőleg nyilvántartást vezet a következőkről:
   
               a)
            
            
               az alkalmazott szerves trágya és talajjavító szerek mennyisége;
            
         
               b)
            
            
               a szerves trágya és talajjavító szerek földre való kijuttatásának dátuma és helye;
            
         
               c)
            
            
               azon dátumok, amikor az állatállomány legelhet a területen vagy amikor takarmányt gyűjtenek be a területről.
            
         8. cikk
   Forgalomba hozatal, exportálás és tranzitforgalom
   A szerves trágyák és talajjavító szerek forgalomba hozatalának, exportálásának és tranzitforgalmának feltétele a melléklet I. és II. részében meghatározott követelményeknek való megfelelés.
   9. cikk
   Ellenőrzési intézkedések
   (1)   Az illetékes hatóság meghozza a szükséges intézkedéseket az e rendeletnek való megfelelés biztosítására.
   (2)   Az illetékes hatóság rendszeres időközönként ellenőrzéseket végez az olyan legelőkön, ahol szerves trágyákat és talajjavító szereket alkalmaznak, és amelyekhez haszonállatok hozzáférhetnek.
   (3)   Amennyiben az illetékes hatóság által végzett ellenőrzések azt mutatják, hogy e rendelet nem teljesül, az illetékes hatóság megteszi a megfelelő intézkedéseket.
   10. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2006. április 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2006. február 1-jén.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 273., 2002.10.10., 1. o. A legutóbb a 416/2005/EK rendelettel (HL L 66., 2005.3.12., 10. o.) módosított rendelet.
   
      (2)  HL L 29., 2006.2.2., 31. o.”.
   
      MELLÉKLET
      A LEGELŐKÖN ALKALMAZANDÓ SZERVES TRÁGYÁKRA ÉS TALAJJAVÍTÓ SZEREKRE VONATKOZÓ KÖVETELMÉNYEK
      I.   Kórokozók elleni védekezés
      A szerves trágyák és talajjavító szerek gyártóinak biztosítaniuk kell, hogy a kórokozók semlegesítése a földeken való alkalmazás előtt megtörténik, az alábbiakkal összhangban:
      
                  —
               
               
                  az 1774/2002/EK rendelet VII. melléklete I. fejezete D. részének 10. pontja feldolgozott állati fehérje vagy a 2. kategóriába tartozó anyagból származó feldolgozott termékek esetében;
               
            
                  —
               
               
                  az 1774/2002/EK rendelet VI. mellékletének II. fejezete komposzt és biogáz-maradványok esetében.
               
            II.   Csomagolás és címkézés
      
                  1.
               
               
                  Az 1774/2002/EK rendelet 5. cikkének (2) bekezdésével vagy 6. cikkének (2) bekezdésével összhangban történő feldolgozás és/vagy átalakítás után a szerves trágyákat és talajjavító szereket megfelelő módon kell tárolni, és csomagolva kell szállítani.
               
            
                  2.
               
               
                  A csomagolás címkézésén egyértelműen és olvashatóan jelölni kell a gyártó üzem nevét és címét, valamint a „szerves trágyák és talajjavító szerek/alkalmazás után legalább 21 napig nem engedhetők haszonállatok a kezelt területre” feliratot.
               
            III.   Szállítás
      
                  1.
               
               
                  Az illetékes hatóság dönthet úgy, hogy nem alkalmazza a II. rész 1. és 2. pontját azon szerves trágyákra és talajjavító szerekre, amelyeket egy tagállamon belül szállítanak és/vagy használnak, vagy amelyeket egy másik tagállamba szállítanak és/vagy ott használnak, amennyiben kölcsönös, ilyen értelmű megállapodást kötöttek, feltéve, hogy e döntés nem jelent kockázatot az állati egészségre vagy a közegészségre.
               
            
                  2.
               
               
                  A szerves trágyákat és talajjavító szereket kísérő kereskedelmi okmányon szerepelnie kell a „szerves trágyák és talajjavító szerek/alkalmazás után legalább 21 napig nem engedhetők haszonállatok a területre” feliratnak.
               
            
                  3.
               
               
                  Nincs szükség kereskedelmi okmányra, ha a szerves trágyákat és talajjavító szereket kiskereskedők szállítják végső felhasználók számára, vállalkozók kivételével.
               
            IV.   Különleges legeltetési korlátozások
      
                  1.
               
               
                  Az illetékes hatóság meghoz minden szükséges intézkedést annak biztosítására, hogy az olyan legelőkhöz, amelyeken szerves trágyát vagy talajjavító szereket alkalmaztak, az utolsó alkalmazástól számított 21 napig a haszonállatok nem férhetnek hozzá.
               
            
                  2.
               
               
                  Ha eltelt 21 nap a szerves trágyák és talajjavító szerek utolsó alkalmazása óta, megengedhető a legeltetés, illetve a fű vagy más növényzet betakarítása takarmányként való felhasználás céljából, amennyiben azt az illetékes hatóság nem találja kockázatosnak az állati egészség vagy a közegészség szempontjából.
               
            
                  3.
               
               
                  Az illetékes hatóság állat- vagy közegészségügyi okokból a 2. pontban meghatározottnál hosszabb időszakot is megállapíthat, amely alatt tilos a legeltetés.
               
            
                  4.
               
               
                  Az illetékes hatóság gondoskodik a helyi viszonyokat figyelembe vevő helyes mezőgazdasági gyakorlat szabályainak kidolgozásáról, és elérhetővé teszi ezen szabályokat azok számára, akik szerves trágyákat és talajjavító szereket alkalmaznak a földeken.